ต่างชาติทึ่งไทยศก.เติบโตทั้งที่หลายปัจจัยรุมเร้า
นายกฯคุยต่างชาติทึ่งไทย เศรษฐกิจไทยโต คาดปีนี้GDPใกล้8% คนว่างงาน 1%มีหนี้สาธารณะ 42-43%
26 ก.ย. 2553

นายกฯคุยต่างชาติทึ่งไทย เศรษฐกิจไทยโต คาดปีนี้GDPใกล้8% คนว่างงาน 1%มีหนี้สาธารณะ 42-43% 
นายอภิสิทธิ์ เวชชาชีวะ นายกรัฐมนตรี กล่าวใน"รายการเชื่อมั่นประเทศไทยกับนายกอภิสิทธิ์" หลังได้พบสภาธุรกิจและ และให้สัมภาษณ์สื่อในต่างประเทศ หลายสำนักระหว่างเดินทางไปประชุมที่สหรัฐอเมริกาว่า เศรษฐกิจไทยปีนี้เติบโตใกล้ 8%  ส่วนตัวเลขคนว่างงาน 1% และ หนี้สาธารณะ 42-43%ของจีดีพี  ตัวเลขเศรษฐกิจไทยเหล่านี้สร้างความทึ่งกับนักลงทุนต่างชาติรวมถึงสื่อต่างชาติ  จากปีก่อนที่เศรษฐกิจไทยติดลบ นอกจากนี้ยังมีงบไทยเข้มแข็งกระตุ้นการลงทุนต่อเนื่องถึงปี 55 ทำให้ตลาดหุ้นไทยร้อนแรงและเป็นที่น่าสนใจนักลงทุนต่างชาติ                   ทั้งนี้ เป็นผลจากความเข้มแข็งปัจจัยพื้นฐานของเศรษฐกิจและคนไทย โดยคนไทยและภาคเอกชนปรับตัวได้เร็ว ซึ่งได้ผ่านวิกฤตเศรษฐกิจมาก่อน  และนโยบายรัฐบาลในปีทีแล้วรัฐบาลได้ดำเนินการกระตุ้นการบริโภคภายในก่อน ทำให้เศรษฐกิจภายในมีเสถียรภาพ ขณะเดียวกันเดินหน้าเศรษฐกิจระหว่างประเทศ และอาเซียนมีการทำข้อตกลงกับประเทศอื่นได้แก่ จีน อินเดีย ฉะนั้นเมื่อเศรษฐกิจโลกฟื้น ทำให้ส่งออกของไทยฟื้นตัวได้เร็วและดีขึ้นมาก ขยายตัวได้กว่า 30% แม้จะมีปัญหาเรื่องเงินบาทแข็งค่าที่กระทบบ้าง           นอกจากนี้ในปีนี้ดัชนีหุ้นไทยเพิ่มขึ้น ถ้าคิดเป็นเงินบาทเพิ่มขึ้น 30% ถ้าคิดเป็นเงินดอลลาร์สหรัฐ เพิ่มขึ้น 35% ถือว่าเป็นตลาดร้อนแรงที่สุดในตลาดโลกเหมือนกัน เพราะฉะนั้นหุ้นไทยจึงเป็นที่สนใจ          "มีคำถามว่าหุ้นไทยจะไปได้นานแค่ไหน ผมก็บอกว่า มีปัจจัยที่ยังหนุนเศรษฐกิจอยู่คือ ไทยเข้มแข็ง และงบไปถึง 2555 ซึ่งก็จะเป็นการกระตุ้นการลงทุน" นายอภิสิทธิ์ กล่าว
สำหรับการพบปะกับสภาธุรกิจสหรัฐ-อาเซียน ในเวทีย่อยของการประชุมสมัชชาใหญ่แห่งสหประชาชาติ นายอภิสิทธิ์ กล่าวว่า การประชุมดังกล่าวสะท้อนให้เห็นว่าสหรัฐให้ความสนใจอาเซียนมากขึ้น  ขณะที่นางฮิลลารี คลินตัน รมว.ต่างประเทศของสหรัฐ ย้ำว่าสหรัฐลงทุนในอาเซียนมากกว่าจีนและอินเดีย            "เขาให้ความสนใจมากว่าถ้าหากเราจะเป็นประชาคมเศรษฐกิจอาเซียนในอีก 5 ปีข้างหน้า น่าจะทำให้การค้าการลงทุนเพิ่มมากขึ้น แต่ถ้าเราทำสำเร็จอาเซียนที่มีประชากรน่าจะเพิ่ม 700 ล้านคน และเขาก็รู้ว่าเราเติบโตเร็ว" นายอภิสิทธิ์ กล่าว